Samið hefur verið um aðgang Íslendinga að ýmsum gagnasöfnum á netinu , meðal annars um heilbrigðismál . Meðal þeirra safna sem gerð hafa verið aðgengileg öllum þeim er hafa tengingu sem uppfyllir öryggiskröfur eru : ProQuest Medical Library með aðgengi að 230 tímaritum um læknisfræði , hjúkrun og lyfjafræði . Þessi grunnur var valinn besti gagnagrunnur ársins í Information Today . Ennfremur má nefna ProQuest Health með greinum úr 170 tímaritum um læknisfræði , hjúkrun , tannlækningar og stjórnum sjúkrahúsa og heilsugæslustöðva . Nánari upplýsingar er að finna á vef Menntamálaráðuneytisins : www . stjr.is / mrn Kannanir sýna að um 60 milljónir Bandaríkjamanna ( af 265 milljónum ) leituðu sér upplýsinga um heilsufarsmálefni á veraldarvefnum árið 1998 . Hins vegar hefur fram til þessa skort upplýsingar um á hvern hátt netið er notað í þessu skyni . Könnun var gerð meðal rúmlega 1000 göngudeildarsjúklinga á meltingarsjúkdómadeildum í Durham í Norður-Karólínu og Rockford í Illinois í ágústmánuði 1999 og þykir hún varpa nokkru ljósi á notkun sjúklinganna á veraldarvefnum . Svörun í könnuninni var mjög há , eða 92% . Meðalaldur svarenda var 53 ár , 59% svarenda voru konur og meðalsvarandi hafði eitthvert háskólanám að baki . Um helmingur svarenda hafði aðgang að netinu og af þeim fjölda notaði rétt rúmlega helmingur netið til að leita sér upplýsinga um heilbrigðismál og sjúkdóma en þar af aðeins 4% vegna þess að læknirinn þeirra hafði bent þeim á það . Þegar litið var fram á við sögðust um 60% allra sjúklinganna ætla að nota netið til að afla sér upplýsinga um heilsufarsmálefni í framtíðinni .